IZVJEŠĆE KOMISIJE EUROPSKOM PARLAMENTU I VIJEĆU

o „obvezama povjerenja u statistiku” država članica kako je propisano Uredbom (EZ) br. 223/2009 Europskog parlamenta i Vijeća od 11. ožujka 2009.

1.Uvod

1.1.Uredba (EZ) br. 223/2009 o europskoj statistici

Ovo je treće izvješće koje je Komisija sastavila u skladu s Uredbom (EZ) br. 223/2009 o europskoj statistici, a posebno člankom 11. stavkom 4., kojim se utvrđuje da:

„Komisija redovito prati te obveze država članica, koje se prema potrebi ažuriraju, na temelju godišnjih izvješća koja joj dostavljaju države članice.

…

Komisija izvješćuje Europski parlament i Vijeće o objavljenim obvezama i, prema potrebi, izvješćima o napretku do 9. lipnja 2018. i svake dvije godine nakon toga.”

Prvo izvješće objavljeno je 2018., a drugo 2020.

1.1.Obveza povjerenja u statistiku

Izvorna je svrha koncepta obveze povjerenja u statistiku („obveza”) bila poboljšati okvir za osiguranje kvalitete u području statistike. Prvi je put opisan u Komunikaciji Komisije iz 2011. Koncept je sredstvo kojim se potiču nacionalne vlade da preuzmu odgovornost za razinu usklađenost država članica s Kodeksom prakse europske statistike („Kodeks”).

Kodeksom se utvrđuje standard za razvoj, proizvodnju i diseminaciju europskih statistika. Temelji se na 16 načela koja se odnose na institucionalno okruženje, statističke postupke i rezultate. Njime se nastoji osigurati da europske statistike budu ne samo relevantne, pravodobne i točne nego i u skladu s načelima profesionalne neovisnosti, nepristranosti i objektivnosti. Obvezom se uspostavlja veza između Kodeksa i vlade države članice, koja prethodno nije postojala.

U skladu s člankom 11. stavkom 3. Uredbe (EZ) br. 223/2009 obveze su instrumenti koje će uspostaviti države članice i Komisija i koji su „dodatno namijenjeni osiguravanju povjerenja javnosti u europsku statistiku i napredak u provedbi statističkih načela sadržanih u Kodeksu prakse”.

U uvodnoj izjavi 17. Uredbe o izmjeni (EU) 2015/759 navodi se i da bi obveze „trebale uključivati posebne obveze vlade te države članice da poboljša ili održava uvjete za provedbu Kodeksa prakse”.

1.2.Stručni pregledi Europskog statističkog sustava (ESS)

Eurostat i nacionalna statistička tijela svih država članica i zemalja EFTA-e čine partnerstvo za izradu europske statistike pod nazivom Europski statistički sustav (ESS). Kako bi zajamčili kvalitetu svojih statističkih podataka, članovi ESS-a izradili su zajednički okvir za osiguranje kvalitete kojem je Kodeks temelj. Osim obveza, stručni pregledi ESS-a, koji se provode periodično kako bi se ocijenila usklađenost članova s Kodeksom, važan su instrument za provedbu zajedničkog okvira za osiguranje kvalitete, a time i kvalitete europske statistike.

Stručni pregledi ESS-a provode se redovito, a uključuju samoprocjene, posjete zemljama i izvješće o stručnom pregledu za svaku zemlju u kojoj su provedeni s preporukama za poboljšanje, nakon čega slijede mjere poboljšanja uz godišnje praćenje tih mjera koje provodi Eurostat. Prethodna dva kruga stručnih pregleda provedena su od 2006. do 2008. i od 2013. do 2015. Trenutačni treći krug provodi se od 2021. do 2023.

2.Pregled obveza povjerenja i izvješća po zemljama

2.1.Opće odredbe